กองทุนแจงทิ้งหุ้นCPNตามเงื่อนไข
กองทุนร่วมทุนเปิดตัวขายหุ้น CPN เกลี้ยง 4.9% ส่วน บล.ซีไอเอ็มบี รับสนซื้อซิกโก้
19 ส.ค. 2554

กองทุนร่วมทุนเปิดตัวขายหุ้น CPN เกลี้ยง 4.9% ส่วน บล.ซีไอเอ็มบี รับสนซื้อซิกโก้
บริษัท เซ็นทรัลพัฒนา (CPN) เปิดเผยว่า ได้รับแจ้งจากกองทุนเพื่อการร่วมลงทุนว่า ได้ขายหุ้นของบริษัททั้งหมดจำนวน 106,670,600 หุ้น คิดเป็น 4.9% ให้แก่นักลงทุนสถาบันชั้นนำในประเทศและต่างประเทศ เมื่อวันที่ 16 ส.ค. 2554 
การขายหุ้นดังกล่าวเป็นไปตามเงื่อนไขระยะเวลาในการลงทุนของกองทุนฯ จึงไม่ได้ส่งผลกระทบใดๆ ต่อการดำเนินธุรกิจของบริษัท
สำหรับบริษัท CPN ยังคงมีกลุ่มเซ็นทรัลเป็นผู้ถือหุ้นใหญ่ และราคาหุ้นล่าสุดปิดที่ 34.75 บาท ลดลงจากวันก่อน 0.75 บาท หรือ 2.11% แต่ยังสูงกว่าที่กองทุนขายยกล็อตที่ราคาเฉลี่ยหุ้นละ 33.75 บาท 
ด้านธนาคารไทยพาณิชย์ ในฐานะผู้ถือหุ้นใหญ่ในบริษัทเงินทุน สินอุตสาหกรรม (SICCO) ชี้แจงกรณีที่มีผู้สนใจซื้อหุ้นบริษัทหลักทรัพย์ (บล.) ซิกโก้ (SSEC) ได้มีการเจรจากับธนาคารว่า ธนาคารกำลังจัดทำคำเสนอซื้อหุ้น SICCO ซึ่งหากทำเสร็จแล้วทำให้ธนาคารถือหุ้นใน SSEC เพิ่มมากกว่า 50% ขึ้นไป จึงมีหน้าที่ต้องทำคำเสนอซื้อหุ้นทั้งหมดของ SSEC ตามหลักเกณฑ์การถือหุ้น (Chain Principle) ต่อไป 
ล่าสุด บล.ซีไอเอ็มบี (ประเทศไทย) ประกาศตัวว่าสนใจซื้อ บล.ซิกโก้ เพื่อเพิ่มส่วนแบ่งตลาด ส่วน บล.ยูโอบี เคย์เฮียน มีเพียงกระแสข่าวว่าสนใจเช่นกัน